《送宋仲安往虔州》
宋代·吕本中

已流之水不可以复回，已往之日不可以复来。唯有野外篱边之黄菊，年年岁岁见花开。

君如此菊不我厌，处处相逢同酒杯。三年丧乱那可说，君头已白我齿缺。

高才抑塞久未用，坐守松桧凌霜雪。君今又作章贡游，我犹少忍住筠州。

破屋不忧遭鬼瞰，端坐或恐贻神羞。求田问舍古所叹，敢有远去惟身谋。

为约岭南三数子，明年乘兴欲东流。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。